Julian hevur eisini drúgvar royndir sum ungdómsvenjari og leikaramennari. Í Bodø/Glimt, var Julian høvuðsvenjari hjá 2.–og juniorliðnum samstundis sum hann var leikaramennari. Julian hevur eisini verið leikaramennari fyri U15 og U16 liðini hjá Vålerenga. Uppgávan hjá Alberti er at virka sum bindilið ímillum tey vaksnu og ungdómin, og, í tøttum samstarvi við nýggja høvuðsvenjaran, innslúsa ungu talentini í felagnum til vaksnamannafótbólt og harvið fyribyrgja, at serliga tey ungu í aldursbólkinum 15 og 17 ár gevast við fótbóltinum. Umframt sjálvur at skipa fyri venjingum er Albert eisini mentor hjá øðrum ungdómsvenjarunum og hjálparfólki í ungdómsdeildini. Úrslitini av arbeiðnum hjá Jens Eriki, sum ungdómsvenjara, eru eyðsæð, og tí metir felagið, at gongda leiðin er at seta venjarar í fulltíðarstarv. Við Juliani Madsen, Sigtóri Petersen, Alberti Ellefsen, Jens Eriki Rasmussen og Ken Fagerberg sum venjarum, umframt einum hópi av foreldravenjarum, hevur felagið lagt grundvøllin undir einari bjartari framtíð, har allir aldursbólkar fáa dygdargóðar og aldurssvarandi venjingar og kunnu kenna seg heima í felagnum.